謝張四居士惠紙衾
作者：謝枋得
朝代：宋

paragraphs: 何年擣玉楮，瑩潔無滓坌。
清興厭純綿，安有塵可振。
夜卧白晝中，冰雪心不紊。
夢覺梅花香，爐紅絕烟熅。
疑到玉皇前，俯視日月暈。
人間綺羅帳，何異錦覆糞。
吾慕忍寒人，從師游魯鄰。
爵祿不可辭，高舉已在汶。
獨憐無褐民，茅簷凍欲僨。
大裘正萬丈，德心欠廣運。
天下皆無寒，孔孟有素藴。
願與物爲春，衾鐵吾不慍。
以君志趣高，惠我無俗韻。
縞带報紵衣，僑札真契分。